ЕсэнтIыгу щыхамэкъым
Урысей Федерацэм футболымкIэ и етIуанэ дивизионым и «Ипщэ» гупым 2020-2021 гъэхэм щыIэну зэхьэзэхуэм зыхуэзыгъэхьэзыр «Спартак-Налшыкым» блыщхьэ кIуам зэныбжьэгъугъэ зэIущIэ ЕсэнтIыгу къалэм щригъэкIуэкIащ. Абы ди щIалэхэр бжыгъэшхуэкIэ, 5:0-у, щытекIуащ.
Профессиональнэ командэ ЕсэнтIыгу къалэм къыщызэрагъэпэщыжащ. ДяпэкIэ ар хэтынущ Урысей Федерацэм футболымкIэ и етIуанэ дивизионым и «Ипщэ» гупым щекIуэкI зэхьэзэхуэм. Хьэрхуэрэгъу къахуэхъунухэр налшыкдэсхэм къапщытащ бадзэуэгъуэм и 20-м. Абы зэпэщIэтыныгъэ гуэри щыщыIауэ хуэгъэфэщэгъуейщ, кIэух бжыгъэр къэплъытэмэ.
«Спартак-Налшыкыр» трагъэгушхуэну ЕсэнтIыгу кIуат ди республикэм икIа щIалэ зыбгъупщI. АрщхьэкIэ ахэр стадионым ирагъэхьакъым, коронавирус уз зэрыцIалэм зрамыгъэубгъун папщIэ Роспотребнадзорым и унафэр хэгъэрейхэм щхьэусыгъуэ ящIри. Абы щхьэкIэ къэмынэу Налшык икIахэр зэIущIэр зэрекIуэкIым кIэлъыплъащ, джэгупIэ губгъуэр къызэрыхухьа гъущI хъарым кIуэцIрыплъурэ.
Зыпэмыплъа гугъуехьым хэхуа къадэщIхэм яхуэфэщэн пщIэ хуащIу «Спартак-Налшыкым» и футболистхэм зыкъагъэлъэгъуащ. Ашу Мурад (тIэунейрэ), Гугуев Магомед, Хьэшыр Алан, Iэпщацэ Марат сымэ «ЕсэнтIыгум» топитху жэуапыншэу худагъэкIри, текIуэныгъэр зыIэрагъэхьащ.
Фигу къэдгъэкIыжынщи, КIэбышэ Заур и гъэсэнхэм иужь зэманым къахьа етIуанэ ехъулIэныгъэщ мыр. Абы ипэжкIэ «Спартак-Налшыкым» топищ жэуапыншэу Черкесск и «Интер»-м Железноводск къалэм щыхудигъэкIат. Зэрыхуэбгъэфащэ хъунумкIэ, ди щIалэхэм мыIейуэ зыхуагъэхьэзыр мыгувэу щIэзыдзэну урысейпсо зэхьэзэхуэм.
Жыласэ Заурбэч.
